**ORDONANȚĂ DE URGENȚĂ**

**privind modificarea Legii nr. 137/2002 privind unele**

**măsuri pentru accelerarea privatizării**

Având în vedere faptul că măsurile instituite în cadrul procedurilor de administrare specială și de supraveghere financiară a societăților favorizează societățile cu capital de stat în detrimentul altor operatori economici și sunt de natură a reprezenta măsuri de ajutor de stat,

Ținând cont de faptul că reprezentanții autorităților europene au atras atenția în mod repetat asupra riscului de infringement în măsura în care legislația în domeniul privatizării nu este modificată în sensul eliminării procedurii de administrare specială și supraveghere financiară care acordă un statut special operatorilor economici cu capital majoritar de stat supuși acestei proceduri,

Întrucât orice termene asumate de statul român în legătură cu eliminarea administrării speciale au fost depășite cu riscul declanșării procedurii de infrigement,

Luând în considerare faptul că prevederile legale necesar a fi abrogate instituie un tratament diferențiat al operatorilor economici, în raport de proprietarul capitalului social al acestora, precum și al creditorilor, în sensul că dispozițiile art. 16 alin. (5), lit. b) si c) din Legea nr.137/2002 privind unele măsuri pentru accelerarea privatizării vizează „creditorii bugetari” care nu se pot manifesta potrivit principiului creditorului privat prudent,

Avănd în vedere instituirea unor facilități fiscale prin Ordonanța nr. 6/2019, cu modificările și completările ulterioare, precum și faptul că operatorii economici pot solicita restructurarea obligațiilor bugetare în temeiul normei de nivel primar, menținerea procedurii administrării speciale și supravegherii financiare fiind în acest context inoportună,

În scopul abrogării dispozițiilor care reglementează administrarea specială și supravegherea financiară la societățile cu capital de stat aflate în proces de privatizare, necesar a fi realizată cu atât mai mult cu cât statul este obligat să ia măsuri pentru asigurarea continuării și relansării activității economice,

În considerarea faptului că elementele mai sus prezentate vizează interesul general public și constituie situații de urgență și extraordinare, a căror reglementare nu poate fi amânată,

în temeiul [art. 115 alin. (4) din Constituția României, republicată](http://legislatie.just.ro/Public/DetaliiDocumentAfis/47355)

Guvernul României adoptă prezenta ordonanță de urgență.

**Art. I.** Legea nr. 137/2002 privind unele măsuri pentru accelerarea privatizării, cu modificările și completările ulterioare, publicată în Monitorul Oficial al României, Partea I, nr. 215 din 28 martie 2002, se modifică după cum urmează:

**1.** Articolul 1, litera f) se abrogă.

**2.** Articolul 3, litera f) se abrogă.

**3.** Articolul 16 se abrogă.

**4.** Articolul 21 se abrogă.

**5.** Articolul 35, alineatul (2), se modifică și va avea următorul cuprins:

„(2) *Adunarea generală a acționarilor poate dispune încetarea măsurii de lichidare voluntară în cazul în care se înregistrează o scrisoare de intenție prin care se solicită cumpărarea pachetului majoritar de acțiuni. În aceste condiții modalitatea și termenul de achitare a creanțelor se vor stabili prin contractul de vânzare-cumpărare de acțiuni.”*

**6.** Articolul 48 se abrogă.

**Art. II.** Articolele nr. 180 – 189 din cuprinsul Hotărârea nr. 577/2002 privind aprobarea Normelor metodologice de aplicare a Ordonanţei de urgenţă a Guvernului nr. 88/1997 privind privatizarea societăţilor comerciale, cu modificările şi completările ulterioare, publicată în Monitorul Oficial, Partea I nr. 434 din 21 iunie 2002, se abrogă.

**Art. III.** Măsurile dispuse în procedura administrării speciale și supravegherii financiare instituită potrivit Legii nr 137/2002 privind accelerarea privatizării la societățile la care statul sau o unitate administrativ teritoriala deține un pachet majoritar de acțiuni și la filialele acestora, cu modificările și completările ulterioare, își încetează producerea efectelor în termen de maxim 1 lună de la intrarea în vigoare a prezentei ordonanțe de urgență.

**PRIM – MINISTRU**

**FLORIN – VASILE CÎȚU**